**Franjo Bučar**
**dr. Franjo Bučar** (Zagreb, 25. studenog 1866. - Zagreb, 26. prosinca 1946.), hrvatski književnik, književni povjesničar i športski djelatnik.

Životopis
---------

Školovao se u Zagrebu, Beču i Stockholmu, gdje je proučavao gimnastički sustav Švedske. Filozofski fakultet, smjer povijest i zemljopis završio je u Zagrebu, a povijesne znanosti doktorirao je u Grazu 1897. godine.

Kao povjesničar književnosti, bavio se istraživanjem protestantske književnosti u Hrvata, a pisao je i o skandinavskim književnostima. Bio je istaknuti športski pisac te je napisao više priručnika za mnoge vrste športova.

Bio je popularizator i pokretač uvođenja mnogih športskih disciplina u Hrvatskoj, primjerice gimnastike, skijanja, hokeja na ledu i drugih športova. Godine 1895. preveo je te uvodom i uputom popratio djelo švedskog autora C. H. Liedbecka *Gimnastika za pučke škole*. U svom djelu ''*Igre za društva i škole* iz 1925. godine u Zagrebu objavljuje prva odbojkaška pravila. Godine 1936. je objavio djelo Eugena Kvaternika *Promemorija princu Jeromeu Napoleonu. Preveo i predgovor napisao Franjo Bučar*.

Sudjelovao je u osnivanju brojnih klubova i strukovnih saveza, a odigrao je i istaknutu ulogu u sokolskoj organizaciji. Ostavio je opsežnu korespodenciju sa značajnim ličnostima europske kulture i športa. Sakupio je biblioteku od nekoliko tisuća svezaka. Nagrađen je brojnim domaćim i stranim priznanjima. Godine 1909. izabran je za prvog predsjednika Hrvatskog športskog saveza. Može se reći da je Franjo Bučar donio sve športove u Hrvatsku koji su za njegova života postojali. Osnivač je i prvi predsjednik Jugoslavenskog olimpijskog odbora (1919-1927), koji u početku djeluje u Zagrebu. Član je Međunarodnog olimpijskog odbora od 1920. do 1946. godine.

Po njemu je nazvana **Državna nagrada za šport "Franjo Bučar"** i to je najviša nagrada koju Hrvatska država dodjeljuje za izuzetna dostignuća u području razvitka športa kao i postignuća u svezi s trajnim razvitkom športa. Dodjeljuje se od 1991. godine.

Najveće postignuće dr. Franje Bučara u športovima kojim se bavio (a nastupao je u športskoj gimnastici, klizanju, skijanju i mačevanju) je bilo drugo mjesto u "strmoj vožnji" na skijaškom natjecanju u Pragu 1896. godine

Bučarovi učenici su također ostavili traga u širenju športske kulture. Njegov učenik Ljudevit Filipec, učitelj gimnastike, utemeljio je Hrvatski sokol u Varaždinu 1902. godine te Sokolicu, prvu žensku gimnastičku skupinu u Hrvatskoj 1906. godine, a bio je pionirom nogometne igre u Varaždinu.

Djela
-----

* *Gimnastika i igre u pučkoj školi*, Zagreb, (1909.) (suautor Viktor Rudolf)
* *Povijest hrvatske protestanske književnosti za reformacije*, Zagreb, (1910.)
* *Vježbe u tlu*, (priredio prema 2. njemačkom izdanju Oskara Joryja te dodao *Igre u prirodi*), Zagreb, (1917.)
* *Igre za društva i škole, Zagreb, (1925.)*
* *Povijest Hrvatskog Sokola - Matice u Zagrebu: 1874.-1885.*, Zagreb, (1925.)
* *Bibliografija hrvatske protestantske književnosti za reformacije. Sakupio Franjo Bučar, nadopunio i sredio Franjo Fancev*, Zagreb, (1938.)
* *O hrvatskoj protestantskoj tiskari u Njemačkoj u XVI. stoljeću*, Zagreb, (1943.)

Izvori
------

1. ↑  online-zagreb.hr str. 22 Arhivirano 2010-11-05 na Wayback Machine-u Preuzeto 19. veljače 2011.
2. 1 2  MZOŠ: Tko je bio Franjo Bučar? Arhivirano 2017-01-09 na Wayback Machine-u Preuzeto 19. veljače 2011.
3. ↑  Grad Varaždin Marijan Hižak: 100 godina nogometa 1909.-2009. u Varaždinu, ISBN 978-953-7304-53-9

Vanjske poveznice
-----------------

* Državna nagrada športa Franjo Bučar[*mrtav link*]

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 4680249
* LCCN: no2006034548
* ISNI: 0000 0000 6139 7479
* GND: 1151947261
* BNF: cb16664759t (podaci)
* NKC: xx0079724
* CONOR.SI: 51589219

 |